1I ma Páblo i ma Bernabe, are xe upon che i tinimit Icónio, xe oc pa molbal'ib que i aj Israel. Lic 'utz u bixquil u tzij i Dios xqui 'ano, rumal-i je q'ui aj Israel xqui coj u tzij i Kajwal, xak je q'ui i ne te aj Israel xqui cojo. 2Xui-ri, i aj Israel chi n-xqui coj taj, xe oc chi qui tunic i ne te aj Israel winak; xqui 'an chique chi tzel que quil i creyent. 3Rumal-i i ma Páblo i ma Bernabe xe najtin pa tinimit Icónio; co qui c'ux xe c'utunic, lic cul qui c'ux che i Kajwal. I Dios xu c'ut chiquiwach i winak chi lic katzij wach i xqui bij, chi nim i utzil chomal re i Kajwal; man xu ya piqui'ab quiqui 'an i milágro, xak i nimak tak 'anic chiquiwach i winak. 4I winak re i tinimit qui 'anom queb che qui wach: 'o i qui yom qui wach cu' i aj Israel, xak 'o i qui yom qui wach cu' i apostelab. 5Xe'elok 'o i aj Israel, junam cu' i ne te aj Israel xe 'e cu' i qui wi qui jolom, y xqui yac ch'o'oj chiquij i ma Páblo i ma Bernabe. Xqui nuc' chiquiwach chi que 'e chiquij xak que qui c'ak che abaj, xqui ch'ob ique. 6Xui-ri, i ma Páblo i ma Bernabe, are xqui ta rason wach i qui nuc'um, xe 'el chila; xe 'e c'a pa tinimit Lístra, xak i tinimit Dérbe; i queb-le, u cwenta i jyub Licaónia; xak xe 'e che i jyub chirij chuwach. 7Xak chila xqui bij wi wach i 'elbal chi sak rumal i Jesucrísto. 8Pa tinimit Lístra, 'o jun achi chi n-ca bin taj. Ire clis chi ralaxic, mi xa ta jub'i bin-nak. 9Ire ca tijin chu tayic wach cu bij i ma Páblo. I ma Páblo xu takej i achi, xrilo chi lic 'o u cubibal u c'ux, rumal-i ca tiqui chi rutzirsaxic. 10Are 'uri, i ma Páblo co xch'aw che: —Chat tac'al 'anok suc'ulic —co'on che. I achi xsac'canic xel chicaj y xtaq'ui 'anok; te'uri xu jek binic. 11I winak, are xquilo wach i milágro xu 'an i ma Páblo, xe oc chi sic': —¡Je dios je kajnak li ku' yoj! ¡Ique-le je dios pacha que tzun achiab! (Queje ile xqui bij pa qui ch'awbal i aj Licaónia.) 12Xqui bij chi ma Bernabe are i dios Júpiter; xak xqui bij chi ma Páblo are i dios Mercúrio, man xch'aw chiquiwach i winak. (I dios Mercúrio quiqui bij che, aj ch'awel, que cha.) 13I winak-le 'o i rachoch i qui dios Júpiter tzamja pa ocbal bic. I sacerdóte re i dios-le xe u c'am li torib xak juban cotz'ij, cojbal re qui 'ij i ma Bernabe i ma Páblo. Craj ire, xak cacaj i winak, quiqui camsaj i torib chiquiwach ique pacha je dios. 14I ma Páblo i ma Bernabe, are xquilo wach xe oc i winak chu 'onquil, ique xqui jek u rakch'ixic i qui 'u' ('ilbal re chi n-'us ti que tijin i winak chu 'anic). Juntir xe oc chiquixol i winak; que siq'uinic xqui bij: 15—¡Achiab! ¿Wuchac queje qui 'an ile? Yoj xa oj winak pacha yix. Naj oj petnak wi, col ka bij chiwe chi 'o u chac qui mayij u 'onquil tak ile. Ile n-tu chac, n-tusuc'. Xol ka bij chiwe chi xui che i Dios c'aslic chi cojo u 'ij. Are ire 'anawnak i caj, i jyub, i mar. Are ire 'anawnak wach tak i 'o chicaj, wach tak i 'o chuwach i jyub ta'aj, wach tak i 'o pa mar. 16Ujer canok, i Dios u yom chique i winak wach tak i cacaj quiqui 'ano, wach tak i cacaj quiqui ch'obo. 17Xui-ri, nic are wi, ire xu 'an i 'utz i chom chique, c'utbal-re chique wach ruxic ire. Cu ya li ka jab, cu ya ka ticon; cu ya chake wach caka tijo, cu ya chake wach coj quicot ru' —xu bij i ma Páblo chique i winak. 18Tupu xu bij ire ile, xak pachalo xtiqui chi qui 'atixic i winak. Lic cacaj quiqui camsaj i torib, cojbal qui 'ij i ma Páblo, i ma Bernabe. 19Are 'uri xe c'un jujun aj Israel winak re i tinimit Antioquía, xak re i tinimit Icónio, col qui tunu i winak chi je 'o pa Lístra. Te'uri 'is xqui coj abaj che i ma Páblo y laj xqui camsaj. Xqui ch'ob ique chi ire ya xcamic, rumal-i xqui jucuquej bi tzam tinimit. 20Te'uri i creyent xqui mol quib chirij chuwach i ma Páblo; are 'uri ire xwalijic y xoc chubi pa tinimit. Chucab 'ij, junam xe 'e ru' i ma Bernabe pa tinimit Dérbe. 21Are xe upon pa Dérbe, xqui bij chique i winak wach i quelbal chi sak u yijbam i Dios. Je q'ui xqui ya quib pu'ab i Crísto rumal qui pixbanic. Te'uri xe tzalij chalok, xe ic'aw chic pa Lístra, pa Icónio, xak pa Antioquía. 22Xe 'e qui ya u cowil qui c'ux i creyent pa tak tinimit-le, xe 'e qui bij chique chi miqui sach u cubibal qui c'ux che i Kajwal. "Man 'o u chac caka ch'ij u q'uial c'ax, we cakaj coj oc pa cu 'at wi tzij i Dios. Xui-ri, ma ba'crij i c'ux," xqui bij chique. 23Te'uri xe qui cha juban nimak tak mam'ib, y xe qui ya can piquiwi i jutak tzobaj creyent. Xco'taj i qui wa'im, xqui tz'onoj che i Dios piquiwi i kachalal; xqui tz'onoj che chi que u chajij ni'pa i qui jachom quib pu'ab. 24Xe ic'aw pa tak jyub re i Pisídia, y xe upon pa jyub u cwenta i Panfília. 25Xqui paxsaj u tzij i Dios pa tinimit Pérge, te'uri xe 'e pa tinimit Atália. 26Te'uri xe oc pa bárco y xe tzalij chic pa i je 'elnak wi, chi are i tinimit Antioquía. Are i creyent aj Antioquía chi qui jachom i ma Páblo i ma Bernabe che u chac i Dios; qui tz'onom che, chi que u to ru' qui chac. I chac-le ya xq'uisic, y xe tzalijic. 27Are xe upon pa tinimit, xe qui mol qui chi' i creyent, y xe oc chu bixquil wach i qui to'ic u 'anom i Dios chique. Xqui bij chique chi i Kajwal je u tom i ne te aj Israel, man xak ique quiqui ta u be y quiqui rik u cubibal qui c'ux che. 28Te'uri i ma Páblo i ma Bernabe xe najtin chila cu' i creyent pa tinimit Antioquía.
LOS HECHOS WACH I XQUI 'AN I APOSTELAB 14